נתניהו: ישראל נכונה לוויתורים, הפלסטינים לא - כללי - הארץ
נתניהו: ישראל נכונה לוויתורים, הפלסטינים לא
נתניהו אמר את הדברים במסיבת עיתונאים עם נשיא צ'ילה, שארצו הכירה במדינה הפלסטינית
כמה ימים אחרי שהכריז כי בכוונתו להציג בשבועות הקרובים תוכנית מדינית חדשה בניסיון לפרוץ את המבוי הסתום בתהליך השלום, ניצל ראש הממשלה בנימין נתניהו את מסיבת העיתונאים עם נשיא צ'ילה סבסטיאן פיניארה, אתמול, דווקא כדי לתקוף את הרשות הפלסטינית. "הפלסטינים מצאו מגוון של תירוצים לא לנהל משא ומתן", אמר נתניהו.
נתניהו טען כי הפלסטינים מנסים לכפות פתרון בינלאומי לסכסוך ובמקביל "מלמדים את הילדים שלהם להעריץ רוצחי המונים... הם יכולים לעשות זאת ולא לשאת באחריות". לדבריו, על הפלסטינים להכיר בישראל כמדינה יהודית, לוותר על שיבת פליטים לתוך ישראל ולהסכים לפירוז המדינה הפלסטינית.
"למרבה הצער, כל מה שעשינו לא זכה לשום תגובה מהרשות הפלסטינית", אמר, "הם רק הציבו דרישות מקדימות ותנאים, ובכל דרך נמנעו מלשבת ולדבר על השלום. הם ניסו לעקוף את שיחות השלום. אני אגיד לכם למה, כיוון ששלום הוא קשה... צריך לעשות ויתורים ולהסתכל לעם בעיניים ולומר להם שלא כל מה שייחלנו לו הוא אפשרי... אך בעוד ישראל ואני מוכנים להתקדם בדרך זו, לא ראינו נכונות מקבילה בצד השני".
נשיא צ'ילה, שארצו הכירה לפני כמה חודשים במדינה הפלסטינית חרף בקשה אישית של נתניהו להימנע מכך, קרא לישראל להתקדם בתהליך השלום. "לא אייעץ לך כיצד להגיע לשלום", אמר פיניארה לנתניהו, "אני רוצה להציע רק דבר אחד, שאם תהיה דרך בטוחה להגיע לשלום, לא תחמיץ את ההזדמנות".
פיניארה הסביר מדוע הכריז על הכרה במדינה פלסטינית. "תמיד האמנו שלישראל יש זכות לחיות בשלום בתוך גבולות בטוחים ומוכרים כדי שתוכל להתפתח ולשפר את איכות החיים של תושביה", אמר. "אך אנו מאמינים גם בזכותם של הפלסטינים למדינה חופשית ודמוקרטית משלהם. לכן גם הבהרנו מפורשות, כשהכרנו במדינה פלסטינית, שהדרך הטובה ביותר להגיע לשלום איתן, בטוח ובר-קיימא היא בשיחות ישירות בין המדינות, שכן, אם יגיעו להסכם, השלום יהיה חזק כאבן ולא נזיל כמו חול".
ראש הממשלה נתניהו עם נשיא צ'ילה פיניארה, אתמול בירושלים